የሰማያዊ ፓርቲ አመራር ይገባኛል ውዝግብ ወደ ግብግብ አመራ
ከነሐሴ ወር 2008 ዓ.ም. ጀምሮ የፓርቲው አመራር ይገባኛል በማለት እስካሁን በመወዛገብ ላይ የሚገኙት የሰማያዊ ፓርቲ ሁለት ወገኖች ልዩነት ውጥረት ነግሶበታል፡፡ ማክሰኞ ታኅሳስ 11 ቀን 2009 ዓ.ም. በፓርቲው ጽሕፈት ቤት ሁለት ቦታ ተከፍለው ለድብድብ ከተነሱ በኋላ በገላጋይ ተለያይተዋል፡፡አባላቱ ለድብድብ የተነሱት ከካዛንቺስ ወደ እንደራሴ በሚወስደው መንገድ፣ ምሥራቅ ጐህ ትምህርት ቤት አለፍ ብሎ በሚገኘው ግንፍሌ ድልድይ በስተግራ ገባ ብሎ በሚገኘው የሰማያዊ ፓርቲ ጽሕፈት ቤት ሲሆን፣ ምክንያቱ ደግሞ ጋዜጣዊ መግለጫ ይሰጣል አይሰጥም በሚል ውዝግብ ነው፡፡መስከረም 28 ቀን 2009 ዓ.ም. በመኢአድ ጽሕፈት ቤት ቅጥር ግቢ ጠቅላላ ጉባዔ በማድረግ በቅርቡ ከእስር የተፈቱትን አቶ የሽዋስ አሰፋን በሊቀመንበርነት መሰየማቸውን የሚገልጹት የሰማያዊ ፓርቲ አመራር ነን የሚሉት ወገኖች፣ ጋዜጣዊ መግለጫ ለመስጠት ጋዜጠኞችን ጠርተው ነበር፡፡በፓርቲው ጽሕፈት ቤት ጥሪ የተደረገላቸው ጋዜጠኞች በሰዓቱ የተገኙ ቢሆንም፣ መግለጫውን በመጠባበቅ ላይ እያሉ ‹‹በሕጋዊ መንገድ የተመረጠውና የኢትዮጵያ ምርጫ ቦርድ ያረጋገጠው የሰማያዊ ፓርቲ ሊቀመንበር ኢንጂነር ይልቃል ነው›› የሚሉ የፓርቲው አመራር መሆናቸውን የሚገልጹት ወገኖች ደግሞ፣ መግለጫውን ለመስማት ከጋዜጠኞች ጋር ተቀላቅለው ተቀመጡ፡፡በፓርቲው እስከ 2008 ዓ.ም. ድረስ ምክትል ሊቀመንበር የነበሩት አቶ ስለሺ ፈይሳና የፓርቲው የምክር ቤት አባል መሆናቸውን የገለጹት ዓለማየሁ በቀለ፣ ቡልቻ አባኑር፣ ወንድወሰን ሰለሞን፣ ምዕራፍ ይመርና ስለሺ ደቻሳም ሕጋዊ ውክልናና ፈቃድ ያላቸው የፓርቲው ሊቀመንበር ኢንጂነር ይልቃል መሆናቸውን ከፍ ባለ ድምፅ መናገር ጀመሩ፡፡አቶ የሺዋስ፣ ‹‹እኛ የጠራነው ጋዜጠኞችን ነው፡፡ እናንተን አልጠራንም ውጡልን፤›› ሲሉ፣ እነአቶ ስለሺ ደግሞ እነ አቶ የሺዋስ ሕገወጥ መሆናቸውን በመግለጽ፣ ‹‹ሕጋዊና ፈቃድ ያላችሁ ከሆነ ያለምንም ፍርኃትና ጥርጣሬ መናገር ትችላላችሁ፤›› በማለት የኢንጂነር ይልቃል ተከታዮች ምላሽ ሰጡ፡፡አባላቱ ጨምረው እንደገለጹት መስከረም 28 ቀን 2009 ዓ.ም. የተደረገው ጠቅላላ ጉባዔ ሕገወጥ ነው፡፡ ምልዓተ ጉባዔ ሳይሞላ የተደረገና ሕጋዊ ዕውቅና የሌለው ነው፡፡ የኢትዮጵያ ብሔራዊ ምርጫ ቦርድ ሕጋዊ ፈቃድ የሰጠው ለኢንጂነር ይልቃል በመሆኑ፣ ማንሳት የሚችለውም እሱ ብቻ ነው፡፡ አሁንም ቦርዱ የሁለቱም ወገኖች ያቀረቡትን ሰነድ በመመርመር ላይ መሆኑንና ውሳኔ እስከሚሰጥ ድረስ የፓርቲው ሊቀመንበር ኢንጂነር ይልቃል መሆኑን የቦርዱ ሰብሳቢ ጭምር ለመገናኛ ብዙኃን እየተናገሩ እንደሆነ ገልጸዋል፡፡ በመሆኑም ሕጋዊ ፈቃድ ሳይኖራቸው መግለጫ መስጠት እንደማይችሉም አክለዋል፡፡‹‹በመሠረቱ እኛ የምንፈልገው ኢንጂነር ይልቃልን ወይም አቶ የሺዋስን ሳይሆን፣ ነፃነታቸውን በመፈለግ እውነት የተናገሩ ወጣቶች በእስር ላይ እያሉና ሕይወታቸውን ያጡበትን ፓርቲ ከሕዝቡ ጋር ሆነን የአገር መሪ ማድረግ ነው፤›› በማለት አቶ ስለሺ በወቅቱ ተናግረዋል፡፡ሕጋዊ ፓርቲ በመሆኑ ሕጋዊ ሰዎች እንዲመሩትም አማራጭ የሌለው ሕጋዊ አካሄድ መሆኑንም አክለዋል፡፡ ለሁለት ተከፍለው የሚነጋገሩት አባላት መዘላለፍ በመጀመራቸው፣ እነ አቶ የሺዋስ ‹‹ውጡልን›› ሲሉ የእነ ኢንጂነር ይልቃል ደጋፊዎች ደግሞ ‹‹አንወጣም›› በማለት ግብግብ የተፈጠረ ቢሆንም፣ የተወሰኑት አባላት በመሀል ገብተው ገላግለዋቸዋል፡፡ጋዜጣዊ መግለጫው ፓርቲው ለሩብ ዓመት ያፀደቀውን የ3.1 ሚሊዮን ብር በጀት ይፋ ለማድረግ እንደነበር የገለጹት አቶ የሺዋስ፣ በተፈጠረው ሁከት ምክንያት መናገር ባለመቻላቸው መግለጫ መስጠቱን እንደሰረዙት አስታውቀው ጋዜጠኞችን በትነዋል፡፡የኢትዮጵያ ብሔራዊ ምርጫ ቦርድ ሁለቱም ወገኖች ቅሬታቸውን እንዳቀረቡ ገልጾ፣ ውሳኔ ገና አለማሳለፉን አስታውቋል፡፡ 